Illum, il-Kummissjoni Ewropea ppubblikat iċ-ċifri preliminari dwar il-fatalitajiet fit-toroq għall-2020. Is-sena l-oħra huwa stmat li 18,800 persuna nqatlu f'inċident tat-traffiku, li hu tnaqqis annwali bla preċedent ta' 17 % mill-2019. Dan ifisser li fl-2020, fit-toroq tal-UE tilfu ħajjithom kważi 4,000 persuna inqas meta mqabbel mal-2019. Il-volumi baxxi tat-traffiku b'riżultat tal-pandemija tal-COVID-19 kellhom impatt ċar fuq in-numru ta' fatalitajiet fit-toroq, għalkemm ma setax jitkejjel. Il-Kummissarju għat-Trasport, Adina Vălean stqarret: “Fl-2020, bi kważi 4,000 mewta inqas fit-toroq tal-UE meta mqabbel mal-2019, triqatna għadhom l-iktar sikuri fid-dinja. Madankollu għadna ma lħaqniex il-mira tagħna għad-deċennju li għadda u hija meħtieġa azzjoni konġunta biex nevitaw li nerġgħu lura għal-livelli ta' qabel il-COVID. Fl-Istrateġija tagħna għal Mobbiltà Sostenibbli u Intelliġenti, tennejna l-impenn tagħna li nimplimentaw strateġija għas-sikurezza fit-toroq tal-UE u nnaqqsu r-rata ta' mortalità għall-mezzi kollha tat-trasport għal qrib iż-żero.” It-toroq tal-UE huma bla dubju l-iktar sikuri fid-dinja Tul id-deċennju preċedenti bejn l-2010 u l-2020, in-numru ta' mwiet fit-toroq naqas b'36 %. Dan ma laħaqx il-mira ta' 50 % inqas fl-imwiet li kienet ġiet stabbilita għal dak id-deċennju. Madankollu, bi 42 mewta fit-toroq għal kull miljun abitant, l-UE għadha l-kontinent bl-iktar toroq sikuri fid-dinja. Biex nagħmlu paragun, il-medja dinjija hija aktar minn 180. Abbażi taċ-ċifri preliminari, fl-2020, 18-il Stat Membru rreġistraw l-inqas numru ta' fatalitajiet fit-toroq li qatt kellhom. Fl-UE kollha, l-imwiet naqsu b'medja ta' 17 % meta mqabbla mal-2019, għalkemm it-tnaqqis ma kienx uniformi, bl-akbar tnaqqis (ta' 20 % jew aktar) ikun fil-Belġju, il-Bulgarija, id-Danimarka, Spanja, Franza, il-Kroazja, l-Italja, l-Ungerija, Malta u s-Slovenja. Min-naħa l-oħra, ħames Stati Membri (l-Estonja, l-Irlanda, il-Latvja, il-Lussemburgu u l-Finlandja) irreġistraw żieda fil-fatalitajiet għalkemm in-numru f'pajjiżi żgħar għandu t-tendenza li jvarja minn sena għal sena. Tul perjodu itwal ta' żmien, in-numru ta' mwiet fit-toroq tal-Ewropa naqas b'36 % bejn l-2010 u l-2020, li huwa inqas mill-mira tal-UE ta' 50 %. Il-Greċja biss (54 %) qabżet il-mira, segwita bil-Kroazja (44 %), Spanja (44 %), il-Portugall (43 %), l-Italja (42 %) u s-Slovenja (42 %). B'kollox, disa' Stati Membri rreġistraw tnaqqis ta' 40 % jew aktar. Filwaqt li l-iżviluppi bla preċedent fl-2020 wasslu għal xi tibdil fil-klassifikazzjoni tar-rati ta' fatalità tal-pajjiżi, l-iktar toroq sikuri għadhom fl-Iżvezja (18/miljun), filwaqt li r-Rumanija (85/miljun) rrapportat l-għola rata fl-2020. Il-medja tal-UE kienet 42/miljun. L-impatt tal-pandemija diffiċli li jitkejjel Il-volumi baxxi tat-traffiku b'riżultat tal-pandemija tal-COVID-19 kellhom impatt ċar fuq in-numru ta' fatalitajiet fit-toroq, għalkemm ma setax jitkejjel. Madankollu, data preliminari fl-Istati Uniti, pereżempju, turi li l-fatalitajiet żiedu fl-2020 minkejja l-volumi baxxi tat-traffiku. Fil-fatt, evidenza f'xi pajjiżi tal-UE tindika wkoll żieda fl-imġiba riskjuża, b'mod partikolari l-eċċess ta' veloċità waqt il-perjodi ta' lockdown. L-impatt fuq il-mobbiltà urbana b'riżultat tal-COVID-19 Iċ-ċikliżmu żdied fil-popolarità b'mod sinifikanti u ħafna bliet madwar id-dinja (temporanjament) irriallokaw l-ispazju fit-toroq għaċ-ċiklisti u l-persuni bil-mixi. Dan l-iżvilupp inkoraġġanti jista' jkollu impatt pożittiv sinifikanti fuq il-kwalità tal-arja u t-tibdil fil-klima u fl-istess ħin joħloq sfidi ġodda għas-sikurezza fit-toroq. Fl-UE kollha, madwar 70 % tal-fatalitajiet fit-toroq fiż-żoni urbani jinvolvu utenti vulnerabbli tat-triq li jinkludu persuni bil-mixi, motoċiklisti u ċiklisti. L-indirizzar tas-sikurezza fit-toroq fl-ibliet huwa għalhekk qasam ewlieni ta' prijorità u l-Kummissjoni trid tiżgura li s-sikurezza fit-toroq titqies fl-istadji kollha tal-ippjanar tal-mobbiltà urbana. Is-sikurezza fit-toroq se tkun element importanti fl-Inizjattiva għall-Mobbiltà Urbana li se titressaq mill-Kummissjoni iktar tard din is-sena. F'dan ir-rigward, żewġ bliet kapitali Ewropej, Helsinki u Oslo, laħqu l-istadju importanti ta' ebda mewt ta' persuna bil-mixi jew ċiklist fl-2019, bit-tnaqqis fil-veloċità jitqies bħala essenzjali għall-progress. Sfond Dawn iċ-ċifri qed jinħarġu fl-okkażjoni tal-Konferenza dwar ir-Riżultati tas-Sikurezza fit-Toroq tal-UE, li tlaqqa' flimkien lil dawk li jfasslu l-politika, lis-soċjetà ċivili u lil dawk li jaħdmu fil-qasam tas-sikurezza fit-toroq biex jivvalutaw is-sitwazzjoni tas-sikurezza fit-toroq fl-UE u kif l-aħjar jittieħdu l-passi li jmiss lejn “Viżjoni Żero”. Id-Dikjarazzjoni ta' Stokkolma ta' Frar 2020 wittiet it-triq għal impenn politiku globali ulterjuri flimkien mar-Riżoluzzjoni tal-Assemblea Ġenerali tan-Nazzjonijiet Uniti dwar is-sikurezza fit-toroq u pproklamat il-perjodu 2021-2030 bħala t-Tieni Deċennju ta' Azzjoni għas-Sikurezza fit-Toroq, filwaqt li inkludiet mira ġdida ta' tnaqqis għall-2030. F'dan ir-rigward, l-UE diġà kienet ħadet l-inizjattiva u stabbiliet mira ta' tnaqqis ġdida għaliha nnifisha ta' 50 % għall-imwiet, u għall-ewwel darba wkoll għall-korrimenti serji, sal-2030. Dan ġie stabbilit fil-Pjan ta' Azzjoni Strateġika dwar is-Sikurezza fit-Toroq tal-Kummissjoni u fil-qafas ta' politika tal-UE dwar is-sikurezza fit-toroq għall-2021-2030 fl-2018 u l-2019 li wkoll stabbilew pjanijiet ambizzjużi dwar is-sikurezza fit-toroq biex sal-2050 ma jkunx hemm imwiet fit-toroq (“Viżjoni Żero”). Dan jinkludi l-istabbiliment ta' indikaturi ewlenin tal-prestazzjoni għal toroq u ġnub tat-toroq sikuri; vetturi sikuri; użu sikur tat-toroq, inkluż veloċità sikura, sewqan meta wieħed ma jkunx xurban, prevenzjoni tas-sewqan meta wieħed ikun distratt u użu ta' ċintorini tas-sikurezza u tagħmir protettiv; u kura rapida u effettiva wara ħabta. Għal Iktar Informazzjoni L-istatistika dwar is-sikurezza fit-toroq għall-2020: xi jfissru ċ-ċifri? Il-ħidma tal-Kummissjoni rigward is-sikurezza fit-toroq u l-istatistika tal-UE rigward is-sikurezza fit-toroq u l-analiżi Imwiet fit-toroq għal kull miljun abitant – data preliminari għall-2020 2010 2019 2020 Bidla fil-% fl-2019-2020 Bidla fil-% fl-2010-2020 EU-27 67 51 42 -17 % -36 % Il-Belġju 78 56 44 -22 % -40 % Il-Bulgarija 105 90 67 -26 % -40 % Iċ-Ċekja 77 58 48 -16 % -35 % Id-Danimarka 46 34 27 -22 % -39 % Il-Ġermanja 45 37 33 -11 % -25 % L-Estonja 59 39 45 15 % -24 % L-Irlanda 47 29 30 6 % -30 % Il-Greċja 113 64 54 -16 % -54 % Spanja 53 37 29 -21 % -44 % Franza 64 50 39 -21 % -36 % Il-Kroazja 99 73 58 -20 % -44 % L-Italja 70 53 40 -25 % -42 % Ċipru 73 59 54 -8 % -20 % Il-Latvja 103 69 74 7 % -35 % Il-Litwanja 95 67 63 -6 % -41 % Il-Lussemburgu 64 36 42 18 % -19 % L-Ungerija 74 62 46 -25 % -39 % Malta 31 32 21 -31 % -15 % In-Netherlands 32 34 31 -8 % 1 % L-Awstrija 66 47 38 -19 % -39 % Il-Polonja 103 77 65 -15 % -37 % Il-Portugall 80 63 52 -18 % -43 % Ir-Rumanija 117 96 85 -12 % -31 % Is-Slovenja 67 49 38 -22 % -42 % Is-Slovakkja 69 50 45 -9 % -33 % Il-Finlandja 51 38 40 4 % -19 % L-Iżvezja 28 22 18 -14 % -29 % L-Iżvizzera 42 22 26 21 % -31 % In-Norveġja 43 20 18 -11 % -54 % L-Iżlanda 25 17 22 33 % 0 % Fil-Liechtenstein, fl-2020 kien hemm fatalità waħda biss mentri fl-2010 u fl-2019 ma kienx hemm imwiet. Fil-15 ta' April, il-Komunità tat-Trasport ippubblikat data simili dwar il-fatalitajiet fl-2020 għall-parteċipanti reġjonali tal-Balkani tal-Punent (https://www.transport-community.org/wp-content/uploads/2021/04/Annual-Statistics-2020.pdf). Iċ-ċifri tal-2020 huma bbażati fuq id-data proviżorja għal xi pajjiżi u jistgħu jkunu soġġetti għal bidliet minuri meta d-data finali tiġi rilaxxata fil-ħarifa tal-2021. Il-bidliet fil-perċentwali tat-tabella huma bbażati fuq in-numru assolut ta' fatalitajiet, mhux fuq ir-rata għal kull miljun abitant.